Ludvík Svoboda

Ludvík Svoboda (Hroznatín, 1895eko azaroaren 25a - Praga, 1979ko irailaren 20a) txekoslovakiar militar eta politikari komunista izan zen. Txekoslovakiako presidentea izan zen 1968tik 1975era.

Nekazaritza eskolan ikasi eta mahasti batean lan egin zuen. 1915ean, Lehen Mundu Gerran, Austria-Hungariako armadarekin bat egin behar izan zuen. Errusiarrek harrapatu zuten ekialdeko frontean, eta, ondoren, Txekoslovakiar Legioarekin bat egin zuen. Gerra arteko garaian, Txekoslovakiako armadako kide izan zen, eta 1934an teniente-koronel mailara igo zen.

Alemaniak Txekoslovakia okupatu ondoren, Erresistentzian sartu eta Poloniara ihes egin zuen. Ondoren, Sobietar Batasunera ihes egin zuen, non barneratua izan zen. Alemaniak Sobietar Batasunari egindako erasoaren ondoren askatu zuten, eta Frantziara eta ondoren Britainia Handira bidalitako armada txekoslovakiar bat eratu zuen.

1948an Alderdi Komunistarekin bat egin zuen eta diputatu hautatu zuten. 1950ean sobietarrek armada uztera behartu zuten. 1950eko hamarkadako purgetan espetxeratu egin zuten. Ondoren, Nikita Khrustxovek proposatuta, birgaitu egin zuten.

1968an Txekoslovakiako presidente hautatu zuten. Bere agintaldian, Pragako udaberriaren zapalketa gertatu zen. Moskun bildu zen Leonid Brezhnevekin eta Alexander Dubček askatzen saiatu zen, baina azkenean sobietarren eskariei amore eman zien. 1975ean presidentetzatik erretiratzera behartu zuten.

 Kanpo estekak 

Kategoria:Vysocinako jendea
Kategoria:Lehen Mundu Gerrako militarrak
Kategoria:Bigarren Mundu Gerrako militarrak
Kategoria:Bigarren Mundu Gerrako Erresistentziaren kideak
Kategoria:Komunistak
Kategoria:Txekoslovakiako presidenteak
Kategoria:Leninen Ordenarekin sarituak
Kategoria:San Jurgiren Gurutzea jaso dutenak